《中秋待月以平分秋色一轮满分韵得色字》
清代·钱孟钿

重帘烛暗露华白，桂树凝寒掩瑶魄。为恐人间感别离，飙轮不转纤云织。

几家弦管盼清辉，何来匹练澄空碧。影娥池冷镜奁尘，天外徒横秋一色。

银汉无声不记年，琼楼有梦空成夕。回头容易参商隔，今日当筵须共惜。

越鸟南飞未有期，秦山西去犹为客。愿留光景十分满，莫使深杯等閒掷。

作者简介：钱孟钿，字冠之，号浣青，武进人。尚书、谥文敏维城女，巡道崔龙见室。有《浣青诗草》、《鸣秋合籁集》。